La XIX edició de l'Escola d'Estiu ja està en marxa amb més de 500 participants
12 de juliol 2023

![](/media/htjhhsni/casa-peña-3_c.jpg?width=850&height=682.4887387387388)

L'Escola d'Estiu que cada any organitza la regidoria de Joventut i Infància ja ha començat amb més de 500 participants i uns 70 professionals. La temàtica d'esta XIX edició gira entorn de l'educació mediambiental i se centra principalment en el coneixement i l'estima a la comarca del Camp de Morvedre.

Esta iniciativa educativa de qualitat ja està consolidada en el municipi i dona resposta a la necessitat de conciliació de moltes famílies. L'Escola d'Estiu té una duració de cinc setmanes en les quals els xiquets i les xiquetes podran gaudir del patrimoni natural, històric i industrial dels nostres pobles i la seua gent.

El regidor de Joventut i Infància, Roberto Rovira, ha agraït la col·laboració dels diferents departaments de l'Ajuntament que fan possible l'Escola d'Estiu i ha destacat: **«És una iniciativa educadora i innovadora amb la qual s'aconseguix que els més xicotets gaudisquen d'un oci alternatiu. Però també és un espai on s'aprén sobre l'educació ambiental i permet conéixer el nostre patrimoni natural, cultural i la nostra comarca».**

La gran notícia d'enguany és la visita de la prestigiosa periodista de fama internacional, Miss Mery Towers. Esta convidada especial ha revolucionat els xics i xiques de l'escola, ja que ha anunciat que realitzarà un reportatge d'entrevistes amb l'alumnat de l'Escola d'Estiu i les seues famílies. Esta peça audiovisual es gravarà el 19 de juliol entre les 18 i les 19.30 hores en el Casal Jove de Sagunt i el 20 de juliol amb el mateix horari en el Casal Jove del Port de Sagunt.

En l'organització de l'Escola d'Estiu col·laboren diversos departaments de l'Ajuntament com Alcaldia, Educació, Cultura, Biblioteques, Personal o Contractació, així com cinc Centres d'Educació Infantil i Primària: CEIP Mediterrani, CEIP María Yocasta Ruíz Aguilera, CEIP Professor Tierno Galván, CEIP José Romeu i CEIP Ausiàs March.

Així mateix, enguany el departament de Seguretat Viària també torna a participar en l'Escola d'Estiu multiplicant els continguts educatius. I l’Asociación para la Atención Temprana y el Desarrollo Infantil del Camp de Morvedre (ATEMDI) ha aportat suport tècnic, així com estratègies per a millorar la intervenció i l'atenció personalitzada en les famílies amb menors que tenen necessitats educatives especials.

![](/media/3dubalzl/mery-y-alcalde_c.jpg?width=850&height=731.3063063063063)

*   [](http://www.facebook.com/sharer.php?u=https://aytosagunto.es/va/actualitat/la-xix-edicio-de-l-escola-d-estiu-ja-esta-en-marxa-amb-mes-de-500-participants/ "Facebook")
*   [](http://twitter.com/share?url=https://aytosagunto.es/va/actualitat/la-xix-edicio-de-l-escola-d-estiu-ja-esta-en-marxa-amb-mes-de-500-participants/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-xix-edicio-de-l-escola-d-estiu-ja-esta-en-marxa-amb-mes-de-500-participants/ "Linked In")
*   [](mailto:?body=https://aytosagunto.es/va/actualitat/la-xix-edicio-de-l-escola-d-estiu-ja-esta-en-marxa-amb-mes-de-500-participants/)